સામાન્ય રીતે શિયાળાની શરૂઆત થતાં જ શાકભાજી સસ્તાં થાય છે, પરંતુ અત્યારે સસ્તાં જ નહીં, ભાવ ગગડીને તળિયે પહોંચ્યા છે. શિયાળાની સાથે લીલાં શાકભાજીની શરૂ થયેલી સિઝનમાં રોકડના અભાવે ખેડૂતો ઉધારમાં માલ વેચી રહ્યા છે. મોટી સાઇઝનાં ફ્લાવર રૂ.૧૦નાં બે નંગ, દોઢ કિલો જેટલાં આમળાં રૂ.૧૦, ૩ નંગ કોબીજ રૂ.૧૦, પ નંગ કે‌િપ્સકમ રૂ.૧૦ના ભાવે વેચાણ થઇ રહ્યું છે. ભાજી રૂ.૧૦ની ૩ ઝૂડી, દૂધી રૂ.ર-એક નંગ, આદું રૂ.૧૦નું ર૦૦ ગ્રામના ભાવે વેચાણ થઇ રહ્યું છે તો કિલોદીઠ શાકના ભાવમાં પણ ઘટાડો થયો છે. અમદાવાદ ખેતીવાડી ઉત્પન્ન બજાર સમિતિ (એ.પી.એમ.સી.)ના સેક્રેટરી દીપક પટેલે જણાવ્યું હતું કે કેશફ્લો ઘટવાથી ખેડૂતો ઉધારમાં માલ આપી રહ્યા છે. શાકભાજીની આવકનું પ્રમાણ ખૂબ વધારે છે. શાકભાજી જલદી બગડી જાય એટલે સસ્તાં વેચાઇ રહ્યાં છે. હોટલ બિઝનેસ તરફથી થતી ખરીદીમાં પણ ૩૦ ટકાનો ઘટાડો થયો છે. સરેરાશ નોટબંધી પછી ૩૦ થી ૪૦ ટકા શાકભાજીનો વ્યવહાર અસર પામ્યો છે.